RPF સિનિયર ઇન્સ્પેક્ટર બ્રજેશકુમારે ‘મિડ-ડે’ને કહ્યું હતું કે ‘કર્મભૂમિ ઍક્સપ્રેસ ટ્રેનના મુસાફરો થાણેમાં ઊતર્યા હતા. બાદમાં આ મુસાફર વગરના કોચવાળી ટ્રેન ઘાટકોપર સ્ટેશનના પાંચ નંબરના ટ્રૅક પર સવારે સાડાદસ વાગ્યે આવી હતી. એ સમયે હેડ-કૉન્સ્ટેબલ સુરેશ પાન્ડે ફરજ પર હતો અને તે ખાલી રેકની તપાસ કરી રહ્યો હતો. એ દરમ્યાન ઘાટકોપરમાં રહેતી એક મહિલા એક સફેદ પ્લાસ્ટિકની બૅગ લઈને ઊતરી હતી. તેના પર શંકા જતાં તેની પૂછપરછમાં તેણે બૅગમાં રાખેલા સામાન વિશે સંતોષકારક જવાબ નહોતો આપ્યો. આ બૅગની તપાસ કરતાં એમાંથી એક રેલવે-કોચમાંથી ચોરેલા સ્ટીલનાં ત્રણ વૉશબેસિન અને બે ટૉઇલેટ-શીટ મળી આવ્યાં હતાં. આ મુદ્દામાલ સાથે તેની ધરપકડ કરી રેલવે ઍક્ટ અન્વયે ફરિયાદ દાખલ કરવામાં આવી હતી.